## Odluka Ustavnog suda Republike Hrvatske broj U-III-61/1998 od 7. listopada 1998.

### NN 141/1998 (27.10.1998.), Odluka Ustavnog suda Republike Hrvatske broj U-III-61/1998 od 7. listopada 1998.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući o ustavnoj tužbi S. S. iz S. O.,
zastupanog po punomoćniku I. K., odvjeniku iz D. S., na sjednici održanoj
dana 7. listopada 1998. godine, donio je

## **ODLUKU**

I. Ustavna tužba se usvaja te se ukidaju:

- rješenje Županijskog suda u Gradu Zagrebu, posl. broj: XIX. Gž-1438/97-2
od 27. studenog 1997. i

- rješenje Općinskog suda u D. S., posl. broj: R1-11/96-13 od 4. studenoga
1996.

II. Predmet se vraća Općinskom sudu u D. S. na ponovni postupak.

III. Ova odluka objavit će se u "Narodnim novinama".

Obrazloženje

S. S. iz S. O., zastupan po punomoćniku I. K., odvjetniku iz D. S.,
podnio je ustavnu tužbu protiv rješenja Županijskog suda u Gradu Zagrebu
posl. broj: XIX. Gž-1438/97-2 od 27. studenoga 1997., navodeći da nezadovoljan
tim rješenjem podnosi tužbu zbog povrede odredaba članaka 3., 48. i 115.
Ustava Republike Hrvatske.

Osporavanim rješenjem potvrđeno je prvostupanjsko rješenje Općinskog
suda u D. S., posl. broj: R1-11/96-13 od 4. studenoga 1996., kojim je podnositelj
ustavne tužbe pravomoćno obvezan isplatiti kao suvlasnik drugom suvlasniku
njegov suvlasnički dio kako bi se na taj način provela dioba nekretnina.

U dopuštenoj i pravodobnoj ustavnoj tužbi, podnositelj tužbe navodi
da oba suda nisu donijela odluku utemeljenu na zakonu jer da ne stoji takva
odredba koja bi u vanparničnom postupku prisilila suvlasnika da isplati
cijenu koju on ne prihvaća, a prihvaća provedbu civilne diobe dražbom cjelokupne
nekretnine po utvrđenoj cijeni.

Predlaže ukinuti obje sudske odluke i predmet vratiti prvostupanjskom
sudu na novu odluku.

Ustavna tužba je osnovana.

Drugostupanjski je sud svoje rješenje obrazložio na način da je u konkretnom
slučaju dioba isplatom, obzirom na sve okolnosti slučaja, posve u skladu
s odredbom članka 51. Zakona o vlasništvu i drugim stvarnim pravima pa
da je, stoga, sud prvog stupnja potpuno pravilno primijenio materijalno
pravo te da je svrha svake diobe da stranke prime u naravi ili u drugim
vrijednostima vrijednost svojega suvlasničkog dijela.

Međutim, prema odredbi članka 51. stavka 1. Zakona o vlasništvu i drugim
stvarnim pravima ("Narodne novine", broj 91/96), suvlasnik ima pravo na
razvrgnuće isplatom ako je to posebno određeno zakonom ili pravnim poslom,
ili ako učini vjerojatnim da za to postoji osobito ozbiljan razlog, pa
će sud odrediti da mu pripadne stvar u cijelosti, a da on ostalim suvlasnicima
isplati vrijednost njihovih dijelova u roku koji će sud odrediti prema
okolnostima.

Iz spisa predmeta ne proizlazi da bi u konkretnom slučaju postojala
i jedna od pretpostavki za razvrgnuće isplatom iz navedene odredbe Zakona
o vlasništvu i drugim stvarnim pravima, a osim toga, prvostupanjsko je
rješenje doneseno prije no što je taj Zakon stupio na snagu pa prvostupanjski
sud nije niti mogao svoje rješenje temeljiti na navedenoj odredbi. Konačno,
prvostupanjski sud kao temelj svojega rješenja ne navodi ni jedan pozitivan
propis, ni pravno pravilo, niti se poziva na analognu primjenu nekog propisa.

Zbog navedenog, ovaj Sud utvrđuje da su osporavanim rješenjem Županijskog
suda, a i rješenjem prvostupanjskog suda, povrijeđene odredbe Ustava na
koje podnositelj ustavne tužbe ukazuje.

Ova se odluka temelji na odredbama članaka 59. i 62. stavak 3. Poslovnika
Ustavnog suda Republike Hrvatske ("Narodne novine", broj 29/94), a njezina
objava na odredbi članka 20. stavak 1. Ustavnog zakona o Ustavnom sudu
Republike Hrvatske ("Narodne novine", broj 13/91).

Broj: U-III-61/1998
Zagreb, 7. listopada 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 141/1998-1740